Lauritz Prior
Lauritz Prior, 1840-1879, dansk billedhugger, elev af H.V. Bissen og på Kunstakademiet 1857-60; søn af skibsreder H.P. Prior.
Lauritz Prior fortsatte i den klassicistiske tradition efter Bertel Thorvaldsen. I Rom 1862-67 delte han atelier med bl.a. Walter Runeberg, og herfra stammer Amor og Psyche (1865, i marmor 1866 på Statens Museum for Kunst).
Lauritz Prior udførte talrige portrætbuster samt dekorationsarbejder til bl.a. Frederiksborg Slot og Det Kgl. Teater. Hans far lod 1866 en atelierbygning opføre til ham i Bredgade i København, som han udsmykkede.